
REQUISITIONS.
JURIDICAL ISSUES REGARDING INTERNAL
AND INTERNATIONAL LAW
 
Colonel Florin MACIU[1]
Private immovable requisitions represent an extreme measure of binding some private property, taken by the state authority during partial or total mobilization of the army or during war period, and during the state of siege or emergency for preventing, identifying removing all traces of a disaster.
The measure is meant to solve any problems that may appear during these states, providing necessary labor, quarterage and housing for the army, public authority, hard-hit persons, refugees, affected population as a consequence of the war and for prisoners of war; ensure a normal functioning of the economic agents and public institutions, functioning and utilization of and communications system.
Law no. 132/1997 regarding requisition and provision of services is the legal framework of this measure and stipulates general rules for establishing the necessary quantity of requisitioned goods, compensations or the procedure for solving litigations. In order to apply the law, other executive regulations were issued.
Because requisition is a measure that affects a right guaranteed by the Constitution, the right of private property, comparing internal and international laws regarding the issue that applies prior to our law, one can say that there is a perfect compatibility between the above mentioned law systems.

Rechiziţiile de bunuri şi servicii în interes public constituie, potrivit art.1 din Legea nr. 132/1997 privind rechiziţiile de bunuri şi prestările de servicii în interes public, o măsura excepţională prin intermediul căreia organele autorităţii publice, împuternicite prin lege, obligă agenţii economici, instituţiile publice, precum şi alte persoane juridice şi fizice la cedarea temporara a unor bunuri mobile sau imobile, în condiţiile prevăzute de lege.
Privită din punct de vedere juridic, instituţia rechiziţionărilor „reprezintă o limitare legală a exerciţiului dreptului de proprietate, fie prin afectarea temporară a atributului folosinţei bunului, fie prin însăşi încetarea dreptului de proprietate asupra bunurilor consumptibile sau perisabile, dar, în ambele situaţii, cu plata de despăgubiri în condiţiile legii”[1], sau a unui echivalent bănesc care poate fi considerat despăgubire, preţ, tarif sau chiar chirie.
Cadrul legislativ
Cadrul normativ în limitele căruia se înscrie această măsură cu caracter excepţional este generic exprimat în cuprinsul art. 44 al legii fundamentale care garantează proprietatea privată, indiferent de titular. Totuşi, pentru ca valorile supreme ale unui stat să supravieţuiască oricăror ameninţări, însăşi Constituţia a pus la dispoziţia autorităţilor statale anumite pârghii care permit limitarea temporară sau chiar ingerinţe cu caracter definitiv asupra dreptului de proprietate. Astfel, „conţinutul şi limitele acestor drepturi (dreptul de proprietate privată şi creanţele asupra statului) sunt stabilite de lege”.
În acest sens, dispoziţiile constituţionale sunt dezvoltate de prevederile Legii nr.132/1997[2], cu modificările şi completările survenite prin intrarea în vigoare a Legii nr. 410/2004, care stabilesc scopul rechiziţiei, actele prin care poate fi dispusă măsura rechiziţiei, bunurile supuse acesteia, bunurile exceptate de la rechiziţionare, procedura de efectuare a rechiziţiei, autorităţile competente, evidenţa acestor bunuri, contestarea măsurii ori stabilirea despăgubirilor.
Punerea în aplicare a acestei măsuri despre care Constituţia nu vorbeşte în mod expres aşa cum procedează în cazul exproprierii, al naţionalizării sau al dreptului autorităţii de a folosi subsolul oricărei proprietăţi imobiliare este reglementată prin Hotărârea Guvernului nr. 219/2005 privind aprobarea normelor metodologice de aplicare a Legii nr.132/1997 privind rechiziţiile de bunuri şi prestările de servicii în interes public[3].
Potrivit alin. (1) art. 2 din legea-cadru, bunurile rechiziţionate sunt puse la dispoziţie forţelor destinate apărării naţionale sau a autorităţilor publice, la declararea mobilizării parţiale sau totale a forţelor armate ori a stării de război, la instituirea stări de asediu sau de urgenţă, atât pentru prevenirea, localizarea, înlăturarea urmărilor unor dezastre, cât şi pe timpul acestor situaţii.
Rechiziţiile de bunuri în interes public se fac în scopurile prevăzute la art.3 din lege, şi anume, în scopul: a) rezolvării problemelor materiale de orice natură, asigurării de mână de lucru şi de cartiruire sau cazare necesare forţelor destinate apărării, autorităţilor publice, sinistraţilor, refugiaţilor, populaţiei afectate de consecinţele războiului şi prizonierilor de război; b) funcţionarii agenţilor economici şi instituţiilor publice; c) funcţionării şi exploatării sistemelor de telecomunicaţii şi căilor de comunicaţii.
Pe cale de consecinţă, orice alte rechiziţii necircumscrise scopurilor prevăzute de lege sunt ilegale atingerii aduse proprietăţii atributelor sale.
Procedura
Măsura rechiziţiei, având un caracter excepţional, este necesar a fi interpretată şi aplicată strict în litera legii. Astfel, nu se poate justifica o astfel de măsură decât dacă aceasta priveşte bunurile enumerate limitativ de art. 5 din lege, printre acestea înscriindu-se: mijloacele de transport cu tracţiune animală, auto, feroviare, aeriene şi navale, instalaţii portuare şi dane, tehnică de calcul, clădiri, terenuri, piese de schimb şi materiale, materiale de construcţii, alimente, animale etc. În detalierea categoriilor menţionate şi supuse rechiziţionării se înscrie Ordinul Oficiului Central de Stat pentru Probleme Speciale nr. 175/2009 privind aprobarea Nomenclatorului bunurilor rechiziţionabile.
În privinţa actelor prin care poate fi dispusă rechiziţia, nivelul emitentului şi categoria acestora diferă în funcţie de situaţia excepţională care determină o astfel de măsură şi anume: decretul de declarare (în cazul în care măsură este dispusă la declararea mobilizării generale sau parţiale sau a stării de război), decretul de instituire (în cazul în care se instituie starea de asediu sau de urgenţă) şi hotărâre a Guvernului sau ordine ale prefecţilor (în cazul prevenirii, localizării şi înlăturării unor dezastre).
Modalităţile concrete de îndeplinire a obligaţiilor legale de către autorităţile administraţiei publice, instituţiile publice, agenţii economici, alte persoane juridice şi fizice, comisiile de rechiziţii şi autorităţile militare abilitate să efectueze rechiziţii de bunuri sunt prevăzute în cuprinsul Normelor metodologice de aplicare a Legii nr. 132/1997. Aceste autorităţi sunt angrenate, potrivit normelor, în planificarea rechiziţiei bunurilor şi stabilirea necesarului de bunuri, potrivit domeniului de activitate.
Pentru reglementarea unor aspecte practice care pot apărea atât înainte, cât şi            pe parcursul dispunerii măsurii rechiziţionării, Legea nr. 132/1997 prevede că pentru stabilirea cantităţilor de bunuri rechiziţionabile, a despăgubirilor, precum şi pentru soluţionarea litigiilor care derivă din executarea rechiziţiilor se înfiinţează şi funcţionează: comisii mixte de rechiziţii şi Comisia Centrală de Rechiziţii, ambele comisii având componenţa stabilită de lege.
Modul în care comisiile mixte de rechiziţii stabilesc, anual, propuneri privind limitele preţurilor folosite la plata despăgubirilor pentru bunurile consumptibile rechiziţionabile şi tarifele prestărilor de servicii în interes public este reglementat în Hotărârea Guvernului nr. 482/2001.
Acelaşi act normativ stabileşte criterii în funcţie de care, în concret, se pot determina bunurile consumptibile ce pot forma obiectul rechiziţionării. Astfel, în această categorie se înscriu „bunurile care nu pot fi folosite fără ca la prima lor întrebuinţare să nu implice consumarea substanţei lor ori înstrăinarea lor”. De asemenea, prin destinaţie, o serie de bunuri neconsumptibile, în special de valoare mică, în temeiul specificului activităţii de rechiziţii, au fost reconsiderate ca fiind consumptibile (cum ar fi: articole de îmbrăcăminte, maşini de cusut). Distincţia normativă era necesară deoarece rechiziţia are efecte totale sau parţiale iar în cazul bunurilor consumptibile şi perisabile rechiziţionarea lor reprezintă şi pierderea dreptului proprietarilor lor, măsura având efecte definitive şi generând dreptul la plata unui echivalent bănesc, în condiţiile prevăzute de lege.
Ca regulă, potrivit, legii, obiectul rechiziţiei se ridică, numai în baza ordinului de predare emis de autorităţile militare, de la proprietarii sau deţinătorii lor legali, cu respectarea principiului potrivit căruia nimeni nu poate fi obligat sa dea un bun dacă în momentul cererii nu îl are în posesie sau în folosinţă legală. De asemenea, bunul trebuie predat împreuna cu dotările aferente necesare şi în starea tehnică corespunzătoare scopului în vederea căruia a fost rechiziţionat.
Pentru celelalte bunuri, respectiv imobile, faţă de care măsura rechiziţiei are caracter temporar, dispoziţiile art. 29 din lege statuează că la împlinirea termenelor sau încetarea cauzelor care au determinat rechiziţia, bunurile se restituie persoanelor de la care au fost rechiziţionate cu proces-verbal de restituire. Nesolicitarea acestora în termen de 3 ani de la publicarea în Monitorul Oficial a datei de începere a plătii, fiind un termen de decădere, are ca urmare pierderea dreptului la despăgubiri.
Legea stabileşte şi o serie de bunuri care nu pot forma obiect al măsurii rechiziţiei, enumerarea fiind una limitativă, astfel, părţile din imobile necesare ocupanţilor; clădirile penitenciarelor şi ale şcolilor speciale de munca şi reeducare; bunurile caselor şi căminelor de copii, de handicapaţi şi de bătrâni; bunurile din patrimoniul cultural naţional sau internaţional; bunurile care aparţin bisericilor, mănăstirilor, bunurile misiunilor diplomatice şi ale oficiilor consulare străine; bunurile aparţinând persoanelor juridice şi fizice străine, domiciliate sau cu reşedinţa pe teritoriul României, care prin acorduri internaţionale sunt exceptate de la rechiziţii etc.
În ceea ce priveşte regimul juridic obişnuit al acestor bunuri, acesta este unul de excepţie, modificat pe durata rechiziţiei, deoarece, conform legii, proprietarii sau deţinătorii legali ai bunurilor sunt scutiţi de plata impozitelor şi taxelor pentru bunurile rechiziţionate, iar obligaţiile născute din contractele legal încheiate cu privire la aceste bunuri se suspendă. Fiind o normă derogatorie, reglementarea a fost stipulată direct în textul legii.
Referitor la răspunderea pentru prejudicii, însăşi legea este cea care face o atare distincţie. Astfel, despăgubirile vor fi plătite atunci când bunurile au suferit degradări sau deteriorări. Preţurile sau tarifele stabilite conform dispoziţiilor Hotărârii Comisiei Centrale de Rechiziţii nr. 1/2009 pentru aprobarea listei cu preţurile principalelor bunuri consumptibile rechiziţionabile, necesare estimării fondurilor folosite la plata despăgubirilor acestora, valabile pe anul 2009 se aplică, în special, în cazul bunurilor consumptibile sau în cazul celor care, din diferite motive, nu mai pot fi restituite în natură. Pe linia de reglementare a despăgubirilor se înscrie şi Ordinul comun nr. M55/3280/282/2002 al ministrului apărării naţionale, ministrului finanţelor publice şi al Băncii Naţionala României pentru aprobarea Instrucţiunilor privind modalităţile şi instrumentele de plată a despăgubirilor pentru bunurile rechiziţionate şi prestările de servicii în interes public.
Elemente de drept internaţional
Incidenţă asupra instituţiei rechiziţiilor au şi o serie de documente internaţionale cu valoare normativă, ratificate de Statul Român.
Astfel, potrivit Convenţiei de la Geneva, dreptul de rechiziţie recunoscut beligeranţilor prin lege sau prin obiceiuri nu va fi exercitat decât în mod cu totul excepţional, respectiv în caz de necesitate, după prealabila asigurare şi securizare a răniţilor şi bolnavilor. În continuare, Convenţia stipulează regimul juridic aplicabil bunurilor rechiziţionate, cu referire la mijloacele de transport prin care se exercită asistenţa răniţilor şi a bolnavilor, precizând că în astfel de cazuri, dacă ele există, se aplică dreptul internaţional.
Convenţia de la Geneva referitoare la protecţia persoanelor civile în timp de război, ratificată prin Decretul nr. 183/1954 prevede, în cuprinsul art. 55, coroborat cu art. 57, şi alte interdicţii în categoria bunurilor care pot fi rechiziţionate de către autoritatea ocupantă, fiind menţionate, astfel produsele alimentare ori cele medicale, circumstanţiate de nevoile sale în calitate de putere de ocupaţie însă numai după luarea în considerare a solicitărilor provenite din rândul populaţiei dominate.
În completarea dispoziţiilor Convenţiilor de la Geneva menţionate, Protocolul adiţional nr. I, ratificat de România prin Decretul nr. 224/1990, prevede limite în ceea ce priveşte rechiziţia unităţilor sanitare civile. Din cuprinsul acestora se desprinde ideea permisibilităţii măsurii, sub rezerva asigurării priorităţilor medicale ale populaţiei locale suferinde.
Regimul juridic aplicabil pretenţiilor împotriva oricărei alte părţi contractante pentru pagube produse asupra oricărei proprietăţi care îi aparţine şi care este folosită de forţele sale terestre, maritime sau aeriene, referitoare la o navă de transport rechiziţionată, este reglementat prin dispoziţiile art. VIII alin. (3) din Legea nr. 362/2004 pentru aderarea României la Acordul dintre statele părţi la Tratatul Atlanticului de Nord cu privire la statutul forţelor lor, semnat la Londra la 19 iunie 1951, şi la Protocolul privind statutul comandamentelor militare internaţionale, înfiinţate în temeiul Tratatului Atlanticului de Nord, semnat la Paris la 28 august 1952, părţile convenind de comun acord o asemenea atitudine distinctă în dreptul internaţional.
Tot în domeniul dreptului internaţional Convenţia cu privire la relaţiile diplomatice, încheiată la Viena şi ratificată de România prin Decretul nr. 481/1971, prevede că „Localurile misiunii, mobilierul lor şi celelalte obiecte care se găsesc acolo, precum şi mijloacele de transport ale misiunii, nu pot face obiectul niciunei percheziţii, rechiziţii, sechestru sau măsuri executorii”. Prevederea se înscrie în categoria bunurilor interzise rechiziţionării şi în temeiul legii-cadru naţionale, fiind schimbată numai perspectiva ca urmare a principiului reciprocităţii.
În aceleaşi coordonate se încadrează bunurile aparţinând misiunilor consulare, prevăzute de Decretul nr. 481/1971 prin care România a ratificat Convenţia de la Viena cu privire la relaţiile consulare.
În concluzie, fiind afectat un drept protejat de Constituie, şi anume dreptul de proprietate, din compararea normelor intere cu reglementări internaţionale în domeniu a căror aplicabilitate are prioritate în dreptul nostru, se poate constata că există o deplină concordanţă între cele două sisteme de drept, intern şi internaţional.
Din punct de vedere atât calitativ, cât şi substanţial, la o analiză critică a normelor în materia rechiziţiilor, se poate concluziona asupra faptului că nu numai legislaţia internaţională atinge şi reglementează cu profunzime şi responsabilitate rechiziţia de bunuri dar şi în dreptul intern reglementările se dovedesc a fi solide şi fără lacune, practice şi în acord cu legea fundamentală dar şi cu principiile democratice ale societăţii româneşti.
Luând în considerare expunerea prezentată, măsura excepţională a rechiziţionărilor prin care este afectat dreptul fundamental de proprietate reprezintă o expresie a aplicării art. 53 din Constituţie în temeiul căruia restricţionarea beneficiului valorilor protejate trebuie dispusă numai prin lege, numai în conjunctura de excepţie trasată de conţinutul acestui articol, proporţional şi nediscriminatoriu şi, nu în ultimul rând, fără afectarea dreptului în sine, ci numai a exerciţiul său.
Astfel, limitele restricţionării respectă întocmai Constituţia şi principiile evidenţiate într-o lucrare anterioară, în domeniul regimului stărilor excepţionale, şi anume, aşa cum s-a demonstrat, nivelul superior de reglementare şi legalitatea, respectiv coerenţa care trebuie să existe între declararea stării excepţionale şi măsurile speciale dar şi ca expresie a compatibilităţii între prevederile cuprinse de dreptul intern şi dispoziţiile tratatelor internaţionale.
Se constată, de asemenea, incidenţa principiului proclamării care dezvăluie necesitatea ca măsura să fie anunţată public şi formal, astfel încât cetăţenii să fie înştiinţaţi cu privire la situaţia lor legală, a principiului notificării deoarece măsurile speciale luate într-un stat trebuie aduse la cunoştinţa celorlalte state, a principiului intangibilităţii sau nederogabilităţii, sau a celui al concordanţei cu prevederile tratatelor internaţionale.
Alte principii care se desprind din reglementările specifice instituirii stărilor excepţionale, precum principiul proporţionalităţii măsurii, al temporalităţii şi al nediscriminării sau al existenţei unui real pericol la adresa securităţii naţionale exprimate şi în textul art. 53 din Constituţie, acţionează în mod logic şi subsecvent şi în cazul dispunerii măsurii rechiziţionării, tocmai ca urmare a conjuncturii în care aceasta se încadrează.
Concluzionând cele expuse, instituţia rechiziţiilor este o măsură excepţională, restricţionistă dar legală, grefată pe situaţii de excepţie şi pliată principiilor ce guvernează aceste stări deosebite, armonizată cu dreptul comparat şi compatibilă normelor internaţionale.

